Številka: 10033-42/2025/1

Datum: 8. 7. 2025

Skladno s 7. odstavkom 57. člena iz razloga pod 3. točko prvega odstavka 68. člena Zakona o javnih uslužbencih (ZJU; Ur. L. RS, št. [63/07](http://www.uradni-list.si/1/objava.jsp?sop=2007-01-3411) UPB, s spremembami in dopolnitvami) in na podlagi 25. člena Zakona o delovnih razmerjih (ZDR-1, Ur. l. RS, št. [21/13](http://www.uradni-list.si/1/objava.jsp?sop=2013-01-0784), s spremembami in dopolnitvami) Agencija Republike Slovenije za okolje objavlja prosto strokovno-tehnično delovno mesto

**OKOLJSKI INŽENIR II** (m/ž), šifra DM 12028, v Oddelku za razvoj merilnih mrež, Sektorju za razvoj merilnih mrež, Uradu za okoljska merjenja, za določen čas 36 mesecev s polnim delovnim časom, oziroma do porabe sredstev za zaposlitve na projektu »SOVIR«, oziroma do konca izvajanja projekta »SOVIR«.

Kandidat/ka, ki se bo prijavil/a na prosto delovno mesto, mora izpolnjevati naslednja pogoja:

* visokošolsko strokovno izobraževanje (prejšnje)/visokošolska strokovna izobrazba (prejšnja) ali visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) ali visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja), specialistično izobraževanje po višješolski izobrazbi (prejšnje)/specializacija po višješolski izobrazbi (prejšnja) oziroma višješolsko izobraževanje (prejšnje)/višješolska izobrazba (prejšnja);[[1]](#footnote-1)
* najmanj 4 leta delovnih izkušenj.

Delovne naloge:

* opravljanje zahtevnejših del s strokovnega področja;
* koordinacija pri izvedbi merilnih sistemov na področju meteoroloških in hidroloških merilnih sistemov projekta Sovir;
* sodelovanje pri implementaciji in testiranju merilno - komunikacijske opreme;
* nadzor postopkov za verifikacijo in validacijo delovanja merilnih sistemov.

Delo je deloma terensko in se izvaja na področju celotne Slovenije. Naloge zajemajo pripravo tehničnih specifikacij za nakup merilne opreme, pripravo protokolov za prevzem merilne opreme, avtomatizacijo postopkov za verifikacijo in validacijo delovanja strojne in programske opreme, izdelavo programskih orodij za nadzor nad delovanjem merilne opreme, nadzor nad montažo, izvedbo testnega zagona in zagona merilnih sistemov na lokaciji.

Prednost pri izbiri bodo imeli kandidati/ke izobrazbe smer elektrotehnika, mehatronika ali računalništvo, s praktičnim znanjem in izkušnjami na področju montaže in vzdrževanja merilne opreme in električnih instalacij, testiranja merilno komunikacijske opreme, kakor tudi pri nadzoru in izvajanju meritev na merilno komunikacijski in elektro-instalacijski opremi ter uporabe skriptnih programskih jezikov za avtomatizacijo procesov. Zaželeno je, da ima kandidat/ka izkušnje z administracijo Linux vgrajenih računalniških sistemov in komunikacijskih tehnik na nivoju strojne in programske opreme (WAN, LAN) ter poznavanje informacijskih tehnologij, sposobnosti dela v skupini (timsko delo) ter vozniški izpit B kategorije.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oz. pripravništvo opravljeno pri istem ali drugem delodajalcu. Za delovne izkušnje se štejejo tudi delovne izkušnje, ki jih je javni/a uslužbenec/ka pridobil/a z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Skladno s 4. odstavkom 54. člena Uredbe o notranji organizaciji, sistemizaciji, delovnih mestih in nazivih v organih javne uprave in v pravosodnih organih (Uradni list RS, št. 58/03, s spremembami in dopolnitvami) se predpisane delovne izkušnje skrajšajo za tretjino v primeru, da naloge na tem delovnem mestu opravlja javni/a uslužbenec/ka, ki ima univerzitetno izobrazbo, visoko strokovno izobrazbo s specializacijo oziroma magisterij znanosti.

Z izbranim/o kandidatom/ko bo sklenjeno delovno razmerje za določen čas 36 mesecev s polnim delovnim časom, oziroma do porabe sredstev za zaposlitve na projektu »SOVIR«, oziroma do konca izvajanja projekta »SOVIR«. Izbrani/a kandidat/ka bo delo opravljal/a na območju celotne Slovenije in v prostorih Agencije Republike Slovenije za okolje, Vojkova 1b, Ljubljana.

Projekt SOVIR - Nadgradnja sistema za opozarjanje in osveščanje na vremensko pogojene izredne razmere ter prilagajanje nanje v spremenjenem podnebju« sofinancirata Republika Slovenija in Evropska unija iz Kohezijskega sklada. Denarna sredstva za financiranje projekta so zagotovljena v proračunu Republike Slovenije na proračunskih postavkah:

* + PP 230624 – RSO2.4-SOVIR KS 21-27-EU (85 %);
  + PP 230625 – RSO2.4-SOVIR KS 21-27-SI (15 %).

**Kandidat/ka mora k prijavi priložiti naslednje izjave:**

1. izjavo o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe ter leto in ustanova, na kateri je bila izobrazba pridobljena,
2. izjavo o izpolnjevanju pogoja glede delovnih izkušenj oziroma opis delovnih izkušenj in
3. izjavo, da za namen te javne objave dovoljuje Agenciji Republike Slovenije za okolje pridobitev teh podatkov iz uradne evidence.

Kandidat/ka za razpisano prosto strokovno-tehnično delovno mesto vložijo prijavo na obrazcu **»prijavni obrazec«,** ki je priloga tej javni objavi. Zaželeno je, da je prijavnemu obrazcu priložen tudi kratek življenjepis, kjer kandidat/ka poleg formalne izobrazbe navede tudi druga znanja in veščine, ki jih je pridobil.

Kandidat/ka vloži prijavo v pisni obliki, ki jo pošlje v zaprti ovojnici z označbo: »za javno objavo delovnega mesta okoljski inženir II (m/ž), šifra DM 12028, v Oddelku za razvoj merilnih mrež, Sektorju za razvoj merilnih mrež, Uradu za okoljska merjenja na Agenciji Republike Slovenije za okolje, pod zaporedno št.10033-42/2025« na naslov: Agencija Republike Slovenije za okolje, Vojkova 1b, 1000 Ljubljana. Prijava je možna do vključno **petka,** **18. 7. 2025** in začne teči dan po objavi prostega delovnega mesta. Za pisno obliko prijave se šteje tudi elektronska oblika, poslana na elektronski naslov: ***gp.arso@gov.si,*** pri čemer veljavnost prijave ni pogojena z elektronskim podpisom.

**Prijavni obrazec je obvezna sestavina prijavne vloge posameznega kandidata/ke.**

Kandidat/ka bo pisno obveščen/a o (ne)izboru, v roku 8 dni po zaključenem postopku izbire.

Informacije o izvedbi javne objave dobite na tel.: 01/ 478 4134 ali elektronskem naslovu [matej.cucek@gov.si](mailto:matej.cucek@gov.si) (Matej Čuček).

mag. Gregor SLUGA

namestnik generalnega direktorja

p. p. št. 0210-9/2019-6 z dne 1. 4. 2021

1. Pojem »prejšnja« vključuje višješolske študijske programe, sprejete pred 1. 1. 1994 po Zakonu o usmerjenem izobraževanju (Uradni list RS, št. 11/80, 6/83, 25/89 in 35/89). V to višješolsko izobraževanje po letu 1995/96 ni bilo več vpisa; zadnji diplomanti so to šolanje zaključili v letu 2002. [↑](#footnote-ref-1)